b'\n_START_ARTICLE_\nHelga Stene\n_START_SECTION_\nLiv og virke\n_START_PARAGRAPH_\nStene tok artium ved Trondheim katedralskole i 1923, og studerte deretter ved Universitetet i Oslo. I 1932 tok hun spr\xc3\xa5klig-historisk embetseksamen. Hun vikarierte ved \xc3\x85lesund offentlige h\xc3\xb8iere almenskole i \xc3\xa5rene 1932 til 1933 f\xc3\xb8r hun ble dosent i norsk spr\xc3\xa5k og litteratur ved universitetet i Berlin. Etter to \xc3\xa5r i Tyskland arbeidet hun et par \xc3\xa5r som universitetslektor i Sverige._NEWLINE_Da hun returnerte til Norge var hun i 30 \xc3\xa5r i arbeid ved h\xc3\xb8yskoler i Oslo, fra 1937 til 1966. Hun jobbet som lektor, inspekt\xc3\xb8r og midlertidig rektor. Under krigen var hun engasjert i arbeidet for \xc3\xa5 hindre tyskernes nazifisering av skolen. \xc3\x85rene 1944 til 1945 tilbrakte hun som flyktning i Sverige, og jobbet for norske myndigheter i Stockholm. Fra 1966 til 1974 var hun inspekt\xc3\xb8r ved Pedagogisk seminar i Oslo._NEWLINE_Stene er spesielt kjent for sitt engasjement for likestilling innen utdanningsvesenet. I 1956 presenterte hun materiale om kj\xc3\xb8nnsdiskriminering i l\xc3\xa6reb\xc3\xb8kene, og fra 1972 var hun engasjert av Grunnskoler\xc3\xa5det for \xc3\xa5 granske l\xc3\xa6reb\xc3\xb8ker fra likestillings- og kj\xc3\xb8nnsrollesynspunkt. _NEWLINE_I 1949 s\xc3\xb8kte hun Norges almenvitenskapelige forskningsr\xc3\xa5d om midler til \xc3\xa5 skrive om norske kvinners krigsinnsats. Hun s\xc3\xb8kte 17 \xc3\xa5r p\xc3\xa5 rad og fikk like mange avslag._NEWLINE_Hun var ogs\xc3\xa5 aktiv i kvinnebevegelsen, og ble \xc3\xa6resmedlem b\xc3\xa5de i Norske Kvinners Nasjonalr\xc3\xa5d og i Internasjonal Kvinneliga for fred og frihet. I perioden fra 1938 til 1945 var hun formann i Oslo krets av Kvinnelige Akademikeres landsforbund.'